钦定古今图书集成/理学汇编/经籍典/第085卷 > 群书考索 > 章俊卿论无咎悔亡
## 钦定古今图书集成/理学汇编/经籍典/第085卷 > 群书考索 > 章俊卿论无咎悔亡

“《易》画而后有卦，重而后有爻，动而后有变。变者，得失
之机，吉凶之先见者也。是以君子贵乎善用。《六经》皆
载圣人之道，而《易》著圣人之用。何谓用？处治处乱，宜
进宜退，处晦处明，宜刚宜柔，处上处下，宜为宜否，夫
是之谓用。”自《易》之始作而观之，有吉有凶，有悔有吝，
有可为，有不可为。自《易》之既作而观之，则六十四卦
未有一卦不可为也，三百八十四爻，未有一爻用之
不吉。《易》之爻辞，有所谓“无咎”者，“夕惕若厉，无咎”之类
是也，所以有咎，为不惕也，夕惕则无咎矣。所谓“悔”者，
“亢龙有悔”之类是也，所以有悔，为其亢也。不亢则无
悔，无悔则吉也。有所谓吝者，即“鹿无虞”，“往吝”之类是
也，所以有吝，为其往也。不往则无吝，无吝则吉矣。有
所谓凶者，“师出以律”，“否臧凶”之类是也。所以有凶，为
其不律也。以律则无凶，无凶则吉矣。是谓事虽非吉，
能从圣人之训，则反为吉矣。故曰：“六十四卦，未尝一
卦不可为也，三百八十四爻，未有一爻用之不吉也。”
是故君子于《易》，贵乎善用。将欲养身，则《颐》不可不知；
将欲正家，则《家人》不可不知，将欲用兵，则《师》不可不
知，将欲决狱，则《噬嗑》不可不知。每事常取法于《易》，则
无往不吉，焉有凶咎悔吝也哉。